המונח "המשביר" מפנה לכאן. לערך העוסק בגוף כלכלי של ההסתדרות הכללית, ראו המשביר המרכזי.
סמליל הרשת הראשון, שימש במשך יותר מ-50 שנה
סמלילה הקודם של הרשת, שהיה בשימוש עד אוגוסט 2021
סמליל הרשת תחת השם המשביר "החדש" לצרכן, שהיה בשימוש בין 2003–2007
"**המשביר 365 החזקות בע"מ**" (לשעבר, "המשביר לצרכן החדש בע"מ"), או בשמה המסחרי, **MASHBIR** היא רשת בתי כלבו המספקת מגוון מוצרים רחב לבית ולמשפחה. במשך יותר מ-50 שנה מהקמתה נקראה הרשת "המשביר לצרכן" והייתה שייכת לאגודות הקו-אופ (תחת ברית הקואופרציה הצרכנית). לאחר שקרסה והועברה לבעלות קבוצת שביט ב-2003, שם הרשת שונה ל"**המשביר החדש לצרכן**". בשנת 2007 קוצר שמה בחזרה ל"**המשביר לצרכן**", וב-2021, שונה שמה ל-"**MASHBIR**" (באנגלית בלבד).

לרשת יש נכון ל-2018 37 חנויות, חלקן במרכזי קניות פתוחים, חלקן בקניונים סגורים והיתר ניצבות ברחובות הערים. כמו כן החברה פעילה בתחומי הפארם, התיירות, ציוד משרדי וריהוט משרדי. החברה מעסיקה כ-4,800 עובדים, מתוכם כ-1,600 בבתי הכלבו ועוד כ-1,900 דיילי מכירה של זכיינים וספקים העובדים בחנויות הכלבו של המשביר. על פי דו"חותיה הכספיים ל-2011 עמדו הכנסותיה מבתי הכלבו על כ-761 מיליון שקל, הקוסמטיקה והדראגסטור כ-1.1 מיליארד שקל, הייזום העסקי 40 מיליון שקל, התיירות 509 מיליון שקל, אלקטרוניקה, ציוד משרדי וריהוט כ-602 מיליון שקל.

היסטוריה
--------

 חנות הכלבו הראשונה של המשביר לצרכן בבנין העמודים ברחוב יפו בירושלים
סניף המשביר בראשון לציון
בניין המשביר לצרכן, ירושלים. הכלבו שכן בבניין בשנים 1978–2011
לוגו המשביר בשנות השמונים על גבי שקית ניילון
סמליל רשת cost365
סמליל המשביר 365 החזקות
### סניפים

המשביר לצרכן הוקם בשנת 1944 על ידי המשביר המרכזי (אשר הייתה שייכת להסתדרות), כזרוע קמעונאות לצורך מכירה ישירות לצרכנים. בראשיתה היו לה שתי חנויות נעליים, בתל אביב ברחוב הרצל ובירושלים בצומת האיקסים.

במהרה הוחלט על הקמת חנויות כלבו בשיתוף עם האגודות הצרכניות. ביוני 1947, כשהוחלט לסגור את כלבו "חפציבה" בירושלים, החליטה המשביר לצרכן להתרחב ולהקים כלבו על ידי רכישת הסניף וב-1 בספטמבר 1947 נפתחה חנות הכלבו הראשונה של המשביר לצרכן, בשותפות עם האגודה הצרכנית (התאגדות הקואופ) של ירושלים. שטח החנות היה כ-180 מ"ר.

בשנת 1949 נפתח כל בו של המשביר לצרכן ביפו, ששירת גם את תושבי תל אביב. בנובמבר 1949 נפתח סניף כל בו של המשביר לצרכן בחיפה על פני קומה שלמה של בניין ההסתדרות ברחוב החלוץ. בשנת 1950 נפתח סניף בבאר שבע, בשטח של 60 מ"ר, ובמרץ 1950 נפתח סניף של המשביר לצרכן בנתניה ובכך הגיע מספר סניפי המשביר לצרכן בישראל לחמישה. בתחילת 1951, הוקמו סניפים חדשים בחדרה ובאילת וזמן מה לאחר מכן הוקם סניף באשקלון, בשטח של 60 מ"ר. בסוף 1951 הוקם סניף ברחוב אלנבי בתל אביב, על שטח של כ-300 מ"ר. בתחילת 1953 היו למשביר לצרכן עשרה סניפים, בעקבות התווספות הסניף בפתח תקווה. בשנת 1954 נפתחו שלושה סניפים נוספים בתל באביב, סניף נוסף בירושלים וסניף נוסף בחיפה, כך שמספר החנויות הגיע לחמש עשרה, בהם עבדו כ-150 עובדים. בתחילת 1960 נפתח סניף ברעננה בשטח של 120 מ"ר.

הנהלת המשביר לא מיהרה לפתוח סניפים חדשים בכל מקום ודרשה מאגודות צרכניות מקומיות להשתתף בעלויות פתיחת הסניף.

### חנויות הכל בו הגדולות

בשנת 1959 נפתחו שלוש חנויות כל בו גדולות בתל אביב, חיפה ובאר שבע. החנות בתל אביב, בכיכר דיזנגוף, על מגרש שנרכש בשנת 1950, נפתחה באפריל 1959 בנוכחות שר העבודה, מרדכי נמיר. חנות זאת הייתה בשטח של 1800 מ"ר והורחבה ביוני 1966 ל-2400 מ"ר. החנות בחיפה, בשטח 1740 מ"ר, נפתחה בספטמבר 1959 החנות בבאר שבע, בשטח של 710 מ"ר, נפתח בדצמבר 1959. באפריל 1968 נפתחה החנות המורחבת בשטח של 3300 מ"ר.

בנובמבר 1963 נפתח חנות כל בו בשטח של כ-500 מ"ר בראשון לציון. במרץ 1965 נפתח סניף גדול באשקלון, על שטח של 1300 מ"ר בשלוש קומות, במקום הסניף הישן. בדצמבר 1968 נפתחה החנות הגדולה ביותר ברחוב אלנבי 115 בתל אביב, על שטח של כ-6000 מ"ר.

עם השנים, התמקדה הרשת בחנויות הכל בו הגדולות, וחנויות הרשת היו מבנים בעלי קומות אחדות בהם סיפקו לצרכן הישראלי מגוון מוצרים רחב. תרבות קניות זו תאמה את הצרכנות המודרנית שהתפתחה והציעה לקונה מרכז אחד גדול של מוצרים במקום כיתות רגליים לאורך רחוב עם חנויות. בתי הכל-בו של המשביר לצרכן הקדימו את הקניונים, משכו אליהם את ההמונים, ובשיא פריחתה עד שנות ה-90, היו לרשת למעלה מ-40 חנויות כל בו וסניפים של חברות בנות.

### תחרות

הקמת החנויות הרגיזה את הסוחרים הפרטיים שהרגישו שהמשביר לצרכן נכנס לתחומם ובנוסף העלתה דרישות לשותפות מצד האגודות הצרכניות המקומיות. הקמת סניפי המשביר לצרכן הביאו למחאות של הסוחרים שטענו לפגיעה בפרנסתם.

התאחדות הסוחרים גם הוציאה הודעות נזעמות כנגד מבצעי הוזלות של המשביר לצרכן.

### סחורה ומדיניות

כבר מראשית דרכה, הוסכם שהמשביר לצרכן ימכור לכל הציבור ולא רק לחברים המאוגדים באגודות הצרכניות, אף שאלה יזכו להטבות תמורת "בולים".

חנויות הכל בו מכרו מגוון של מוצרים לבית. בעת פתיחת הסניף בחיפה בשנת 1949 צוין שהכל בו מכר הלבשה, הנעלה, בדים, מכשירי ספורט, סדקית ותמרוקים, צעצועים, ספרים ומכשירי כתיבה. בחנות החדשה בכיכר דיזנגוף שנפתח ב-1959 נכללה מחלקה מיוחדת לנערות. באותה שנה הוכנסו גם מכשירי חשמל לחנויות הכל בו.

אף על פי שרעיונות לשיווק של תוצרת חקלאית על ידי המשביר לצרכן הופיעו כבר בשנת 1950, המשביר לצרכן לא נכנס לתחום המזון. בשנת 1957, עם כניסת שופרסל לישראל, הודיעה המשביר לצרכן שבבתי הכל בו החדשים שלה יהיו גם מחלקות מזון. אולם בשנת 1959 הנושא היה עדיין במחלוקת, שכן חלק מהנהלת המשביר לצרכן חששו מפגיעה בתנועה הצרכנית. לראשונה הוכנסה מכירת מזון לחנות של המשביר לצרכן לכל בו המוגדל בבאר שבע בשנת 1968. מכירת מזון נערכה גם בסניף אלנבי שנפתח בסוף 1968.

בשנת 1962 נכנסה המשביר לצרכן לתחום סוכני הנסיעות. בשנות התשעים קיבלה המשביר לצרכן זיכיונות של מותגים שונים, כמו "זארה" ו"מרקס אנד ספנסר".

### התרחבות

בשנות ה-90 רכשה את רשת שקם גאלרי, בעלת 11 סניפים, אשר העסיקה 2,000 עובדים ועוד 1,500 דיילי מכירות, ונמנתה עם חברות המסחר והשירותים הגדולות בארץ.

בתחילת שנות ה-2000 החלה הידרדרות בתוצאות הכספיות של הרשת. תרבות הקניונים התעצמה בתקופה זו והרשת הגדולה כבר לא הייתה מוקד משיכה ייחודי. גם ניהול הרשת לא היה יעיל במיוחד וסדרת החלטות שיווקיות לא תאמו את הטעם הצרכני הישראלי. הבחירה בשיווק מוצרי מרקס אנד ספנסר ורכישת שקם גאלרי התגלו כפעולות לא מוצלחות. כל אלה, על רקע האינתיפאדה השנייה שהקטינה את הפדיון בכל ענפי המסחר והשירותים, גרמו לתפיחת חובותיה של הרשת עד ליום בו עמדו על כ-700 מיליון שקל. הרשת, שהייתה בבעלות משותפת של קואופ הריבוע הכחול (80%) וקואופ צפון (20%), נאלצה לפנות להליכי פירוק ומכירה תחת פיקוח בית המשפט המחוזי בתל אביב. ההליכים נמשכו כשנה וחצי, במהלכם פוטרו כ-600 עובדים, נסגרו סניפים, נבנתה תוכנית הבראה במסגרתה ויתרו הנושים על חלק ניכר מכספם, והרשת יצאה לדרך חדשה.

### המשביר לצרכן החדש

ב-2003 נרכשה הרשת על ידי רמי שביט וקבוצת משקיעים ועברה לפעול תחת השם "**המשביר לצרכן החדש**" (מאז היא ידועה גם בשם: "המשביר החדש לצרכן").

בחודש אוקטובר 2007 רכשה קבוצת שביט מ"קמן אחזקות" 68% ממניות רשת ניו פארם ומאז נסחרת החברה בבורסה הישראלית. באוקטובר 2008 נרכשו מחצית מההחזקות ברשתות האופנה "ג'אמפ" ו"אירית". חברת הבת רכשה את חברת "קשרי תעופה", אשר גם היא חברה ציבורית.

במרץ 2012 שינתה החברה את שמה פעם נוספת לשם "המשביר 365 החזקות בע"מ".

בנובמבר 2012 הושקה רשת הסופרמרקטים "cost365" - זאת, כמעט עשור לאחר שהמשביר לצרכן נפרד באופן היסטורי מאגודות הקו-אופ ורשתות הסופרמרקטים שלהם. רשת cost365, שהציעה מחירים מוזלים לחברי מועדון 365, לא הצליחה להתבסס בשוק המזון הישראלי ונמכרה בנובמבר 2014 לקבוצת משקיעים בראשות ניסים חסאן, שהיה מנכ"ל הרשת. תחת הבעלים החדשים הרשת שינתה את שמה ל-"cost", והכריזה שמוצריה נמכרים במחירי עלות. גם ניסיון זה לגרום להצלחת הרשת לא עלה יפה, והרשת קרסה, נכנסה לפירוק ונסגרה לאלתר ביולי 2015.

### מועדון 365

ב-2005 הקימה הרשת חברת בת בשם "מועדון 365", שגייסה בבורסה לניירות ערך בתל אביב כ-71 מיליון שקל בהנפקת אג"ח ואופציות. הנכס העיקרי של חברת הבת הוא הזכות להשתמש במאגרי המידע של חברת האם, המתהדרת במועדון לקוחות הכולל כמיליון בעלי כרטיס מועדון בכ-588 אלף בתי אב. בעבר המועדון פעל בשיתוף פעולה עם לאומי קארד, וכיום פועל בשיתוף פעולה עם חברת כרטיסי אשראי לישראל. כחברה, מועדון 365 מחזיק נתחים מהחברות "קשרי תעופה", ניו פארם, סיבוס, אופיס דיפו ועוד. כ-78% מהרוכשים ברשת המשביר לצרכן ב-2011 היו חברי המועדון.

**קבוצת 365**, כוללת את "מימון 365", המנפיקה את כרטיס האשראי "family 365", "פיננסים 365", "תקשורת 365" ו-"e365", השולטת ב"סיבוס ארוחות עסקיות", ב"המכרז החדש של המדינה" ומפעילה את אתר האינטרנט של הקבוצה.

ראו גם
------

* בניין המשביר לצרכן (ירושלים)

קישורים חיצוניים
----------------

ויקישיתוף מדיה וקבצים בנושא **MASHBIR** בוויקישיתוף
* אתר האינטרנט הרשמי של MASHBIR
* המשביר 365 החזקות בע"מ, באתר הבורסה לניירות ערך בתל אביב
* המשביר 365 החזקות בע"מ, באתר "מאיה"

* המשביר 365 החזקות בע"מ, באתר גלובס
* המשביר לצרכן החדש בע"מ, באתר דן אנד ברדסטריט
* סיון קלינגבייל, מנכ"ל המשביר החדש לצרכן, אסף בן דב, בראיון בלעדי ל-TheMarker: "מבחינת מטראז' - אנחנו הרשת השלישית", באתר TheMarker‏, 6 בינואר 2008
* אתר למנויים בלבד ערן אזרן, רמי שביט מודה בכישלון: המשביר משנה מיקוד - השבחה במקום התרחבות, באתר TheMarker‏, 25 בנובמבר 2013
* הדס מגן, ‏"הגב שלי מלא חתכים, עשיתי מלא טעויות. היום אני יוצא לדרך חדשה": רמי שביט עדיין מאמין במשביר, באתר גלובס, 21 באפריל 2019

הערות שוליים
------------

1. 1 2 3 4 5  משביר: נתונים כספיים באתר מאי"ה.
2. ↑  כפיר אדר, המשביר לצרכן משנה את הלוגו לאחר 74 שנים, באתר אייס, 23 באוגוסט 2021
3. 1 2 3  המשביר 365: דוח תקופתי ושנתי לשנת 2011, באתר הבורסה לניירות ערך
4. ↑  מפעלים כלכליים ומכשירים כספיים לעזרת המסחר הקמעוני, דבר, 12 באפריל 1944
5. ↑  המשביר לצרכן בע"מ, משמר, 30 באפריל 1944
6. ↑  המועצה לקואפרציה צרכנית בתל אביב והסביבה, משמר, 20 בפברואר 1946
7. ↑  ירושלים - המשביר לצרכן מרחיב מסגרת פעולתו, דבר, 1 ביוני 1947
8. ↑  ירושלים נפתח המשביר לצרכן, דבר, 2 בספטמבר 1947
9. 1 2  זיוי שורר, הכל בחנויות "כל בו" של "המשביר", דבר, 15 בספטמבר 1965
10. ↑  לעולים נותנים את החנויות ולמשביר את הסחורה, מעריב, 19 ביוני 1949
11. 1 2  בקואופרציה הצרכנית, דבר, 2 בנובמבר 1949  
בקואופרציה הצרכנית - המשביר לצרכן חיפה נפתח, דבר, 16 בנובמבר 1949
12. ↑  המשביר לצרכן נתניה, דבר, 8 בפברואר 1950
13. ↑  נפתח המשביר לצרכן בנתניה, דבר, 31 במרץ 1950
14. ↑  בקואופרציה הצרכנית, דבר, 23 בינואר 1951
15. ↑  המפעלים הכלכליים, דבר, 16 בינואר 1952
16. 1 2  כל בו גדול ומשוכלל של המשביר לצרכן נפתח באשקלון, דבר, 23 במרץ 1965
17. ↑  המשביר לצרכן בתל אביב (תמונה), דבר, 16 בינואר 1952
18. ↑  בהלת הקניות נמשכת, על המשמר, 19 בפברואר 1952
19. ↑  תא צרכני חדש ביישוב חדש, דבר, 16 בינואר 1953
20. ↑  המשביר לצרכן מוזיל מחיריו, דבר, 14 במאי 1954
21. ↑  הסיסמה - סחורה טובה במחיר זול, דבר, 24 בספטמבר 1954
22. ↑  ר. מרינוב, המשביר לצרכן, דבר, 22 בדצמבר 1955
23. ↑  סניף חדש של המשביר לצרכן, דבר, 14 בינואר 1960; הסניף נסגר ב-1969 מחוסר כדאיות כלכלית. ראו: "המשביר לצרכן" מקים בתי "כל־בו" חדשים בחיפה ובי־ם, דבר, 2 ביולי 1969
24. ↑  תביעה לשיפור שירותי הצרכניות, על המשמר, 21 בנובמבר 1952
25. ↑  המשביר המרכזי דורש חלקו בייבוא, דבר, 18 במאי 1950
26. ↑  נפתח הכל בו של המשביר לצרכן בת"א, דבר, 8 באפריל 1959
27. ↑  בסוף השבוע שעבר (תמונה), דבר, 15 ביוני 1966
28. ↑  המשביר לצרכן מנהיג שיטות מכירה חדשות, דבר, 13 ביוני 1966
29. ↑  הכל בו נפתח היום, דבר, 22 בספטמבר 1959
30. ↑  נפתח כל־בו "המשביר לצרכו" בבאר־שבע, דבר, 16 בדצמבר 1959
31. 1 2  כל־בו חדש של המשביר לצרכן בבאר־שבע, דבר, 7 באפריל 1968
32. ↑  כל בו חדש של המשביר בראשל"צ, הצופה, 8 בנובמבר 1963
33. ↑  כל בו חדיש של המשביר לצרכן נפתח בראשון לציון, דבר, 11 בנובמבר 1963
34. 1 2  נפתח כל בו אלנבי של "המשביר לצרכן", דבר, 16 בדצמבר 1968
35. ↑  המשביר המרכזי - המרכז הסיטוני של הקואפרציה הצרכנית, דבר, 1 באוגוסט 1945
36. ↑  סוחרי מגדל גד מוחים נגד פתיחת "המשביר לצרכן", חרות, 25 בדצמבר 1950
37. ↑  מזכיר: התאח' הסוחרים - בחיפה מגנה את מנהל הכל בו של "המשביר לצרכן", חרות, 21 באוקטובר 1959
38. ↑  שיחות ירושלים - המשביר לצרכן, דבר, 21 באוקטובר 1947
39. ↑  הקואופרצייה הצרכנית תובעת הגדלת הרווח והאשראי, על המשמר, 20 בפברואר 1952
40. ↑  יפתחו חנות בת 5 קומות, מעריב, 10 במרץ 1959
41. ↑  ענפים ומדורים חדשים ב"המשביר לצרכן", דבר, 17 באוגוסט 1959
42. ↑  המשביר לצרכן הולך ומתרחב, דבר, 22 בפברואר 1950
43. ↑  חניון תת קרקעי ייבנה בחיפה, דבר, 18 בפברואר 1958
44. ↑  מועצת "המשביר המרכזי" אישרה השותפות במפעל הזרחן, ב"אינגום" וב"סופרמרקט", דבר, 7 בינואר 1959
45. ↑  "המשביר לצרכן" מארגן: טיולים לחו"ל בתנאי חסכון, דבר, 5 באפריל 1962
46. ↑  דניאל רוט אבנרי, ממזכירה ועד ליו"ר, באתר ישראל היום, 29 דצמבר 2017
47. ↑  שינוי שם ני"ע/חברה להמשביר 365 החזקות בע"מ, באתר מאי"ה של הבורסה לניירות ערך
48. ↑  מירב קריסטל, רשת המזון של המשביר: מחיר אחיד בכל הסניפים, באתר ynet, 27 בנובמבר 2012
49. ↑  גיל קליאן, המשביר מוציאה לדרך את הניסוי הגדול בתולדות קמעונאות המזון בישראל, באתר כלכליסט, 28 בנובמבר 2012
50. ↑  נורית קדוש, רמי שביט השלים את מכירת קוסט 365, באתר כלכליסט, 26 בנובמבר 2014
51. ↑  מיכל רז-חיימוביץ' ודפנה הראל כפיר, ‏רשת קוסט החדשה מבטיחה למכור מוצרים במחירי עלות - האמנם?, באתר גלובס, 6 בינואר 2015
52. ↑  אורנה יפת וזוהר שחר לוי, סניפי קוסט 365 נסגרו ו-100 עובדים פוטרו, באתר כלכליסט, 8 ביולי 2015
53. ↑  אורנה יפת, מפרקי קוסט מתקשים למכור את הסניפים, באתר כלכליסט, 29 ביולי 2015

| מניות מדד תל אביב רשתות שיווק |
| --- |
| (נכון ל-1 בנובמבר 2021) |
| 

|  |
| --- |
| מולטי ריטייל גרופ • אלקטרה מוצרי צריכה • בריל • גולף • דלתא מותגים • המשביר 365 • ויקטורי • טיב טעם • טרמינל איקס • יוחננוף • מקס סטוק • עדיקה סטייל • פוקס • פרשמרקט • קוויק • קופיקס גרופ • קסטרו • ריטיילורס • רמי לוי • שופרסל |

 |